

*Αθήνα, 28 Ιουνίου 2017*

**ΔΕΛΤΙΟ ΤΥΠΟΥ**

**Postbank: Ίδρυση «Greek International Desk» στη Σόφια για την εξυπηρέτηση των επιχειρήσεων**

Στην ίδρυση ενός νέου κόμβου εξυπηρέτησης ελληνικών επιχειρήσεων που δραστηριοποιούνται στην αγορά της Βουλγαρίας, μέσω των υπηρεσιών του **«Greek International Desk»**, προχωρά η **Postbank**, θυγατρική του Ομίλου **Eurobank**, στη Βουλγαρία.

Με την κίνηση αυτή, ακολουθώντας σύγχρονες διεθνείς πρακτικές, η Postbank διευρύνει τη δυναμική δραστηριοποίηση της στην ταχέως αναπτυσσόμενη αγορά της Βουλγαρίας, ισχυροποιώντας περαιτέρω τη δράση της ως «Μία Τράπεζα, Πολλών Ευκαιριών».

Τη δυναμική που εντοπίζει η Eurobank στην αγορά της Βουλγαρίας, καθώς και τη στρατηγική του Ομίλου που έχει στόχο να καταστεί η Postbank η τράπεζα των Ελλήνων επιχειρηματιών στη Βουλγαρία, παρουσίασαν ο Διευθύνων Σύμβουλος της Eurobank, **κ. Φωκίων Καραβίας** και ο πρόεδρος του εποπτικού συμβουλίου της Postbank **κ.** **Γιώργος Προβόπουλος**, σε ειδική εκδήλωση που πραγματοποιήθηκε στη Σόφια, με αφορμή την ίδρυση του Greek International Desk.

 Στην εκδήλωση παραβρέθηκαν περισσότεροι από 100 εκπρόσωποι εταιρειών ελληνικών συμφερόντων, καθώς και εκπρόσωποι της ελληνικής και της κυπριακής πρεσβείας στη χώρα.

Στην τοποθέτησή του ο κ. Καραβίας υπογράμμισε την πίστη του Ομίλου στις προοπτικές της βουλγαρικής οικονομίας σημειώνοντας μεταξύ άλλων ότι *«Είμαστε αποφασισμένοι να αναπτυχθούμε ακόμη περισσότερο στη Βουλγαρία. Είμαστε η μοναδική τράπεζα που έχει αναγάγει σε προτεραιότητα της, την παροχή κορυφαίας ποιότητας υπηρεσιών σε όσους επιχειρηματίες δραστηριοποιούνται στην Ελλάδα και τη Βουλγαρία. Δεσμευόμαστε να παρέχουμε υπηρεσίες για τις εξειδικευμένες ανάγκες, κάθε τομέα της πελατειακής μας βάσης. Είμαστε εδώ για να προσφέρουμε καθοδήγηση μέσω της εξειδίκευσης που διαθέτουμε στην αγορά, αλλά και βοήθεια μέσω του νέου μας Greek International Desk για να αξιοποιηθούν οι κάθε είδους επιχειρηματικές ευκαιρίες».*

*«Βλέπουμε ως επιχειρηματική ευκαιρία να βοηθήσουμε τους πελάτες μας να εξερευνήσουν τον πλούτο επιχειρηματικών ευκαιριών που υπάρχουν στη Βουλγαρία και την ευρύτερη περιοχή. Για το λόγο αυτό ιδρύουμε το νέο Greek International Desk, μοναδικά τοποθετημένο ώστε να υλοποιήσει αυτές τις προοπτικές»* ανέφερε από την πλευρά του ο κ. Προβόπουλος. *«Η Postbank είναι μια παραδοσιακή Τράπεζα ενώ η καινοτομία είναι η παράδοση της Eurobank. Για το λόγο αυτό στη Βουλγαρία μπορεί να προκύψει το καλύτερο από τις δύο κουλτούρες»* ανέφερε χαρακτηριστικά.

Η Postbank, είναι μια από τις ισχυρότερες διεθνείς θυγατρικές του Ομίλου Eurobank, που ενισχύει συνεχώς τη θέση της στην βουλγαρική αγορά, όπου κατέχει σήμερα, με βάση το ενεργητικό, την 5η θέση.

Στόχος της είναι η αναβάθμιση και η παροχή υπηρεσιών υψηλού επιπέδου βάσει των πλέον σύγχρονων διεθνών πρακτικών, στους Έλληνες επιχειρηματίες που επιθυμούν να δραστηριοποιηθούν ή δραστηριοποιούνται ήδη στη Βουλγαρία, εντοπίζοντας ισχυρές προοπτικές στη χώρα και την ευρύτερη περιοχή.\_